text: Sigtet for voldtægt af syvårig
  23 august 2011 kl. 16.50
  En 35-årig mand, der mistænkes for at have bortført og voldtaget en syvårig pige, er ved Retten i Horsens blevet varetægtsfængslet i fire uger.
  Manden udgav sig for at være politimand for at lokke den lille pige med. Han tvang hende op på sin scooter og kørte hende til en lade i nærheden af hendes hjem, hvor han ifølge politiets sigtelse udsatte hende for voldtægt og anden kønslig omgang.
  Ugerningen skete søndag eftermiddag, og manden blev ifølge Horsens Folkeblad tilsyneladende taget på fersk gerning, idet han blev holdt tilbage af civile borgere, indtil politiet anholdt ham.
  Ud over at have misbrugt den lille pige er manden sigtet for frihedsberøvelse.
  Hans varetægtsfængsling sker i surrogat, så han foreløbig skal være på psykiatrisk afdeling på Horsens Sygehus.
  Det er uklart, om den 35-årige har tilstået alle de forhold, han sigtes for.
  